সইফকে ‘আবর্জনা’ বলে কটাক্ষ বিজেপি সরকারের মন্ত্রীর

ওয়েব ডেস্ক: বলি অভিনেতা সইফ আলি খানের (Saif Ali Khan) উপর হামলার ঘটনার পর মুম্বই (Mumbai) শহরজুড়ে ছড়িয়ে পড়েছে আতঙ্ক। পুলিশি তদন্তে জানা গিয়েছে, মূল অভিযুক্ত শরিফুল ইসলাম নামে এক ব্যক্তি। তিনি আসলে বাংলাদেশের বাসিন্দা (Bangladeshi)। অভিযোগ, অবৈধভাবে ভারতে প্রবেশ করেছিলেন হামলাকারী। এই ঘটনার পরিপ্রেক্ষিতে আবার বিতর্কিত মন্তব্য করলেন মহারাষ্ট্রের বিজেপি (BJP) সরকারের মন্ত্রী নীতেশ রানে (Nitesh Rane)। তিনি অভিনেতা সইফ আলি খানকে ‘আবর্জনা’ বলে কটাক্ষ করেছেন।

পুণেতে এক রাজনৈতিক মিছিল থেকে দেওয়া ভাষণে নীতেশ রানে সরাসরি বাংলাদেশিদের তীব্র কটাক্ষ করেন। তিনি বলেন, “দেখুন, এই বাংলাদেশিরা মুম্বইয়ে কী করছে। আগে তাঁরা রাস্তার মোড়ে দাঁড়িয়ে থাকত, এখন তাঁরা বাড়িতেও ঢুকছে। সইফ আলি খানের বাড়িতে ঢুকতেও ওরা ভয় পায়নি। হয়তো সেই বাংলাদেশি ব্যক্তি সইফকে নিয়ে যেতে এসেছিল। সেটা বরং ভালই হয়, কারণ আবর্জনাদের তো এমনিই নিয়ে যাওয়া উচিত।”

আরও পড়ুন: পাকিস্তান থেকে খুনের হুমকি! সইফের পর ভয়ে কাঁটা ৪ বলি তারকা

পুণের এই সভায় বলিউড অভিনেতা সইফ আলি খানকে ‘আবর্জনা’ বলে কটাক্ষ করতেও দ্বিধা করেননি তিনি। এমনকি, সইফের ছুরিকাঘাত হওয়ার ঘটনা নিয়েও প্রশ্ন তোলেন মন্ত্রী। তিনি কটাক্ষ করে বলেন, “আমি তো সইফকে হাসপাতাল থেকে বেরিয়ে নাচতে নাচতে আসতে দেখেছি। সন্দেহ হচ্ছে, ওঁকে সত্যিই ছুরিকাঘাত করা হয়েছিল, নাকি ওটা কেবল অভিনয় ছিল?” তিনি আরও দাবি করেন, মুসলিম তারকারা আক্রান্ত হলে তাদের সমর্থনে রাজনীতিবিদরা দ্রুত সাহায্য করেন, কিন্তু হিন্দু তারকাদের ক্ষেত্রে সেই উদারতা দেখা যায় না।

#WATCH | Pune: Maharashtra Minister Nitesh Rane says, “Look at what Bangladeshis are doing in Mumbai. They entered Saif Ali Khan’s house. Earlier they used to stand at the crossings of the roads, now they have started entering houses. Maybe he came to take him (Saif) away. It is… pic.twitter.com/XUBwpwQ6RQ

— ANI (@ANI) January 23, 2025

এদিকে শিবসেনার নেতা সঞ্জয় নিরুপমও সইফের শারীরিক অবস্থা নিয়ে প্রশ্ন তোলেন। তিনি বলেন, “চিকিৎসাবিজ্ঞান এতটাই উন্নত হয়েছে যে ছুরিকাঘাতের পরে কেউ নাচতে নাচতে বাড়ি ফিরতে পারে? আমার মনে হয়, সইফের পরিবারের পক্ষ থেকে জানানো উচিত, ঠিক কতটা গুরুতর আঘাত পেয়েছিলেন তিনি।”